مازال اللي كيفطرو علنيا فرمضان كيعانيو من الاعتقالات والمحاكمات بسبب ممارستهم لحقهم الغريزي فالأكل، لبارح عاوتاني شدو الجدارمية جوج فالصخيرات، بعدما لقاوهم كياكلو فرمضان بالنهار الكَهار. وحسب المعلومات المتوفرة، فهذ الجوج كانو كياكلو مخبعين فواحد القنت مافيهش البشر، لكن حصلوهم وشدوهم قبل ما يتحطو فالحراسة النظرية على ما يمثلو أمام وكيل الملك فابتدائية تمارة. وغير فهذ النص اللول ديال رمضان تشدو خمسة، واحد فمكناس تابعوه بالإفطار العلني، بالإضافة لتهم “إهانة موظف والتهديد بالسلاح الأبيض وعدم وضع الكمامة”، وواحد فالحسيمة بتهم من بينها “تجاهر بالإفطار ومسك واستهلاك وترويج المخدرات” وواحد تاني فكَلميم حتى هو تشد بتهم “السكر الفاطح والإفطار العلني وخرق حالة الطوارئ الصحية”، زيادة على هذ الجوج فالصخيرات، وما خفي كان أعظم. هذ التهم اللي توجهات لهذ الناس معقولة وواجب يتحاكمو عليها، باستثناء تهمة الإفطار العلني اللي كتعتبر حرية شخصية واختيار فردي، وهذشي علاش المجلس الوطني لحقوق الإنسان وجمعيات حقوقية كثيرة كتطالب كل عام بإلغاء الفصل 222 اللي كيجرم الإفطار فهذ الشهر. وكيعتبرو الحقوقيون أن مكونات الشعب المغربي فيها ناس مختلفين، حيت ماشي جميع المغاربة كيصومو، وكاين اللي عندو رخصة، بل وكاين فيهم حتى اللي ماشي مسلمين، وبالتالي فمنعهم من ممارسة حقهم فالأكل باسم القانون كيتعتبر وإقصاء ليهم ورفض غير مباشر لوجودهم وتمييز بين فئات المجتمع المغربي. 
ضحايا كثار مشاو فيها بسباب الفصل 222.. وصل مجموع المتابعين على خلفية “الإفطار العلني” فرمضان لخمسة دالأشخاص